Feb 02,2018
వేతన జీవులకు దొరకని ఊరట!
న్యూఢిల్లీ: వేతన జీవులను ఆర్థిక మంత్రి అరుణ్‌ జైట్లీ తాజా బడ్జెట్‌ ఊరించి ఉసూరుమనిపించారు. గురువారం ప్రవేశపెట్టిన కేంద్ర బడ్జెట్‌లో వ్యక్తిగత ఆదాయపు పన్ను శ్లాబ్‌ల్లో ఎలాంటి మార్పులు లేవని ప్రకటించారు. అయితే మధ్యతరగతి వారికి కొంత ఊరటనిచ్చేలా ప్రయాణ ఖర్చులు, మెడికల్‌ రీయింబర్స్‌మెంట్‌కు గాను రూ.40,000 స్టాండర్డ్‌ డిడక్షన్‌ వెసులుబాటు కలిగిస్తున్నట్టుగా ప్రకటించారు. పన్ను పరిధిలోని వేతన జీవులకు ఊరటనిచ్చే దిశగా తన ప్రతిపాదన ఉన్నట్టుగా ఆయన తెలిపారు. జైట్లీ ప్రకటనతో కేంద్ర బడ్జెట్‌పై గంపెడాశలతో ఉన్న వేతన జీవులు ఈ సారి బడ్జెట్‌లో పన్ను మినహాయింపును మరో రూ.50,000ల మేర పెంచి ప్రస్తుతం ఉన్న రూ.2,50,000 నుంచి రూ.3,00,000లకు చేర్చుతారని అంతా భావించారు. అయితే జైట్లీ నిర్ణయంతో ఉద్యోగ సమాజం ఒక్కసారిగా ఉసూరుమంది. ఎన్‌డీఏ సర్కారు చివరి పూర్తి బడ్జెట్‌లో ఉద్యోగులను ప్రసన్నం చేసుకొనేలా జైట్లీ తప్పక చర్యలు తీసుకుంటారని అంతా భావించినా.. అది జరగకపోవడం విశేషం. గత బడ్జెట్‌లో జైట్లీ రూ.2.5-రూ.5 లక్షల ఆదాయం కలిగి ఉన్న వారికి ఆదాయపు పన్నును 10 శాతం నుంచి 5 శాతానికి తగ్గించిన సంగతి తెలిసింది. రూ.50 నుంచి రూ.కోటి మధ్య ఆదాయంపై 10 శాతం సర్‌చార్జీని విధించారు. దీనికి తోడు రూ.1 కోటకి పైగా వచ్చే ఆదాయంపై 15% సర్‌ఛార్జీ కొనసాగనుంది.
మీ స్నేహితులకు రికమెండ్ చెయ్యండి